Πρότυπος Κανονισμός Λειτουργίας Δημοτικού Συμβουλίου
Πρόσκληση του Προέδρου σε συνεδρίαση του δημοτικού συμβουλίου.
Εσωτερική διακίνηση εγγράφου (ηλεκτρονική ή χειροκίνητη)
Έγγραφο δημόσιας υπηρεσίας/δημόσιου φορέα
Δημότες και κάτοικοι που έχουν ειδικό έννομο συμφέρον, μετά από αίτηση τους λαμβάνουν αντίγραφα συγκεκριμένων πρακτικών και αποφάσεων του Δημοτικού Συμβουλίου.
Η διαδικασία αφορά στον Πρότυπο Κανονισμό Λειτουργίας Δημοτικού Συμβουλίου.
Με βάση τον παρόντα Πρότυπο Κανονισμό Λειτουργίας, το Δημοτικό Συμβούλιο μπορεί να καταρτίζει, με την απόλυτη πλειοψηφία του συνόλου των μελών του, τον δικό του κανονισμό. Αν δεν θεσπισθεί κανονισμός λειτουργίας από το Δημοτικό Συμβούλιο, ισχύει ο Πρότυπος Κανονισμός. Το Δημοτικό Συμβούλιο έχει αρμοδιότητα για κάθε θέμα του Δήμου, εκτός από εκείνα που ανήκουν εκ του νόμου στην αρμοδιότητα του Δημάρχου ή άλλου οργάνου του Δήμου ή το ίδιο το Δημοτικό Συμβούλιο μεταβίβασε στη Δημοτική Επιτροπή ή στους Προέδρους ή στα Συμβούλια Δημοτικών Κοινοτήτων, κατ’ εφαρμογή των οικείων διατάξεων νόμου. Ο δημόσιος χαρακτήρας της συνεδρίασης του Δημοτικού Συμβουλίου και η δυνατότητα πρόσβασης και παρουσίας των πολιτών και των φορέων της τοπικής κοινωνίας σε αυτή πρέπει να διασφαλίζεται τόσο στη δια ζώσης όσο και στη συνεδρίαση με τη χρήση ηλεκτρονικών μέσων, με την τήρηση της εκάστοτε ισχύουσας νομοθεσίας προστασίας δεδομένων προσωπικού χαρακτήρα. Η συνεδρίαση δεν μπορεί να διεξαχθεί ή να μεταδοθεί δημόσια αν αυτό αποφασιστεί με πλειοψηφία των τριών πέμπτων (3/5) του συνολικού αριθμού των μελών του, η οποία αιτιολογείται ειδικά και απαγγέλλεται σε δημόσια συνεδρίαση. Στις συνεδριάσεις του Δημοτικού Συμβουλίου, είτε διεξάγονται δια ζώσης, είτε με ηλεκτρονικά μέσα, οι παριστάμενοι πολίτες πρέπει να είναι ευπρεπείς και με σεβασμό στην τήρηση της διαδικασίας του Δημοτικού Συμβουλίου και της εφαρμογής του Κανονισμού Λειτουργίας. Το Δημοτικό Συμβούλιο εξασφαλίζει στους δημότες πλήρη πληροφόρηση για τα, κάθε είδους προβλήματα της περιφέρειάς του, καθώς και για τη δραστηριότητά του, αναφορικά με την αντιμετώπιση και λύση των προβλημάτων αυτών.
Σκοπός του Πρότυπου Κανονισμού Λειτουργίας Δημοτικού Συμβουλίου αποτελεί η αποτύπωση των ειδικότερων ρυθμίσεων για την εφαρμογή των διατάξεων των άρθρων 67 και 67Α του ν. 3852/2010 (Α΄ 87), για την εύρυθμη λειτουργία του Δημοτικού Συμβουλίου, σε συνδυασμό ιδίως με τα άρθρα 65, 66, 68, 69, 70, 70Α, 72, 75, 78 και 84 του ίδιου νόμου καθώς και των άρθρων 3, 4 και 40 του ν.4804/2021 (Α’ 90).
Tο Δημοτικό Συμβούλιο συνεδριάζει, ύστερα από πρόσκληση του Προέδρου του: 1) τουλάχιστον μία (1) φορά τον μήνα, 2) όποτε υπάρχουν κατεπείγουσες περιπτώσεις που δικαιολογούν την άμεσή σύγκλησή του, 3) όποτε το ζητήσει ο Δήμαρχος ή η Δημοτική Επιτροπή, 4) όποτε το ζητήσει το ένα τρίτο (1/3) τουλάχιστον του συνολικού αριθμού των μελών του Δημοτικού Συμβουλίου, ανεξαρτήτως παράταξης, ανεξαρτητοποίησης ή διαγραφής από αυτή.
Το Δημοτικό Συμβούλιο συνεδριάζει ύστερα από γραπτή πρόσκληση του Προέδρου, στην οποία αναγράφονται ο τρόπος, ο χρόνος της συνεδρίασης, ο τόπος στη δια ζώσης ή με μικτό τρόπο συνεδρίαση, καθώς και τα θέματα της ημερήσιας διάταξης. Η γραπτή πρόσκληση, η οποία εκδίδεται από τον Πρόεδρο του Δημοτικού Συμβουλίου και φέρει αριθμό πρωτοκόλλου, χρονολογία, όνομα και υπογραφή του Προέδρου, αναρτάται αυθημερόν στην ιστοσελίδα του Δήμου και κοινοποιείται στους Συμβούλους, με μήνυμα ηλεκτρονικού ταχυδρομείου τρεις (3) τουλάχιστον πλήρεις ημέρες πριν από την ημέρα που ορίζεται για τη συνεδρίαση.
Το Δημοτικό Συμβούλιο συνέρχεται σε δημόσια συνεδρίαση τη συγκεκριμένη ώρα και ημέρα και με τον συγκεκριμένο τρόπο που ορίζεται στην πρόσκληση.
Στη συνέχεια, ο Πρόεδρος κηρύσσει την έναρξη της συνεδρίασης και διαπιστώνει την ύπαρξη απαρτίας, προκειμένου να αρχίσει η συζήτηση των θεμάτων της ημερήσιας διάταξης. Για τη διαπίστωση της ύπαρξης απαρτίας, ο Γραμματέας εκφωνεί τον κατάλογο των παρόντων, καταγράφει τους απόντες από τη συνεδρίαση και σημειώνει αν η απουσία τους είναι δικαιολογημένη ή όχι, καταγράφει τους Δημοτικούς Συμβούλους που εισέρχονται ή αποχωρούν μετά την έναρξη της συνεδρίασης.
Ο Πρόεδρος του Δημοτικού Συμβουλίου δίνει το λόγο κάθε φορά στο Δήμαρχο ή Αντιδήμαρχο που θα εισηγηθεί το θέμα, και αυτοί με τη σειρά τους μπορούν να υποδείξουν κάποιον Δημοτικό Σύμβουλο ή υπηρεσιακό παράγοντα που θα το αναλύσει, εκ μέρους τους. Στη συνέχεια ο Πρόεδρος δίνει το λόγο, κατά προτεραιότητα, και κατά σειρά εκλογικής δύναμης, στους επικεφαλής των παρατάξεων, τους Δημοτικούς Συμβούλους που είναι εγγεγραμμένοι ειδικοί αγορητές και στη συνέχεια στους λοιπούς Δημοτικούς Συμβούλους που έχουν εγγραφεί για να τοποθετηθούν ανά θέμα και τους Προέδρους Συμβουλίου ή Προέδρους Δημοτικής Κοινότητας, όταν συζητούνται θέματα που αφορούν αποκλειστικά τη Δημοτική Κοινότητα. Τέλος, δίνει το λόγο στους δημοτικούς υπάλληλους, εκπροσώπους φορέων ή ιδιώτες στους οποίους έχει απευθύνει πρόσκληση, προκειμένου να λάβουν το λόγο και να συμβάλλουν με τις τοποθετήσεις τους στην καλύτερη διαμόρφωση της απόφασης. Με απόφαση του Δημοτικού Συμβουλίου, η οποία λαμβάνεται με απλή πλειοψηφία των παρόντων μελών του, το Δημοτικό Συμβούλιο μπορεί να επιτρέπει να λάβουν το λόγο και άλλοι εκπρόσωποι φορέων ή πολίτες που παρευρίσκονται στη συνεδρίαση, εφόσον το ζητήσουν.
Αφού εξαντληθεί ο κατάλογος των ομιλητών, ο Πρόεδρος διατυπώνει την οριστική πρόταση προς ψήφιση του θέματος, όπως διαμορφώθηκε μετά από τις ανωτέρω ομιλίες. Εκτός από τις περιπτώσεις που προβλέπεται ρητά στο νόμο, δεν επιτρέπεται προς ψήφιση η διατύπωση εναλλακτικών προτάσεων.
Αφού εξαντληθούν τα θέματα της ημερήσιας διάταξης, ο Πρόεδρος κηρύσσει τη λήξη της συνεδρίασης και όλοι οι Σύμβουλοι προσέρχονται και υπογράφουν τα πρόχειρα συνοπτικά πρακτικά.
Οι αποφάσεις του Δημοτικού Συμβουλίου, με εξαίρεση τις αποφάσεις κανονιστικού χαρακτήρα, είναι άμεσα εκτελεστές αφότου εκδοθούν και φέρουν την υπογραφή του Προέδρου του Δημοτικού Συμβουλίου.
Οι ατομικού περιεχομένου πράξεις δημοσιεύονται υπό μορφή περίληψης και κοινοποιούνται σε πλήρες κείμενο στον ενδιαφερόμενο.
Οι κανονιστικού περιεχομένου αποφάσεις, για τη νόμιμη υπόστασή τους, δημοσιεύονται σε πλήρες κείμενο στον ειδικό πίνακα του δημοτικού καταστήματος, με την επιφύλαξη κάθε φορά προβλεπόμενου ειδικού τρόπου δημοσίευσης.
Δημότες, κάτοικοι και εν γένει ενδιαφερόμενοι πολίτες έχουν δικαίωμα στην πλήρη πληροφόρησή τους για τα θέματα της περιοχής τους και τις σχετικές με αυτά δραστηριότητες του Δημοτικού Συμβουλίου. Ειδικότερα οι ως άνω κατηγορίες πολιτών έχουν δικαίωμα : 1) Στην ενημέρωσή τους για τα διαλαμβανόμενα των συνεδριάσεων του Δημοτικού Συμβουλίου, κατόπιν αίτησής τους. 2) Στην κατάθεση συλλογικών προτάσεων για την επίλυση ζητημάτων αρμοδιότητας του Δημοτικού Συμβουλίου. 3) Στην κατάθεση αναφορών, ερωτήσεων και αιτήσεων ατομικών ή συλλογικών.
Ειδική συνεδρίαση λογοδοσίας της Δημοτικής Αρχής: Το Δημοτικό Συμβούλιο συνεδριάζει κάθε χρόνο σε ειδική δημόσια συνεδρίαση, σύμφωνα με το άρθρο 217 του ν. 3463/2006, με αντικείμενο τον απολογισμό των πεπραγμένων της Δημοτικής Αρχής σε ό,τι αφορά την διοίκηση του Δήμου, την εφαρμογή του ετήσιου προγράμματος δράσης και την εν γένει οικονομική κατάσταση του Δήμου. Στην ίδια συνεδρίαση παρουσιάζεται από τον Συμπαραστάτη του Δημότη και της Επιχείρησης η ετήσια έκθεσή του. Το Δημοτικό Συμβούλιο συγκαλείται υποχρεωτικά κάθε δύο (2) μήνες σε ειδική συνεδρίαση, κατά την οποία η Δημοτική Αρχή λογοδοτεί για το έργο και τη δράση της, όπως για πράξεις, παραλείψεις, υλικές ενέργειες ή τον προγραμματισμό και την εξέλιξη δράσεων. Στη συνεδρίαση αυτή, η οποία είναι δημόσια, συζητούνται έως δέκα (10) θέματα, τα οποία τίθενται από τους Δημοτικούς Συμβούλους και επιπλέον έως δύο (2) θέματα, τα οποία τίθενται από τους Προέδρους Συμβουλίων καθώς και Προέδρους Δημοτικών Κοινοτήτων, και στα οποία απαντάει εκπρόσωπος της Δημοτικής Αρχής. Περαιτέρω πληροφόρηση στο αρ. 12 του Πρότυπου Κανονισμού. Για τον απολογισμό πεπραγμένων η ειδική δημόσια συνεδρίαση του Δημοτικού Συμβουλίου διεξάγεται μέχρι τέλος Ιουνίου και ανακοινώνεται δεκαπέντε (15) τουλάχιστον ημέρες νωρίτερα, με κάθε πρόσφορο τρόπο, με ευθύνη του Προέδρου. Σε αυτήν καλούνται οι κάτοικοι και όλοι οι φορείς της πόλης. • Κάθε φορέας, δημότης, κάτοικος ή φορολογούμενος από το δήμο έχει δικαίωμα να διατυπώσει παρατηρήσεις σχετικές με τον απολογισμό στη συνεδρίαση αυτή. • Περαιτέρω πληροφόρηση στο αρ. 13 του Πρότυπου Κανονισμού.
1. Η συνεδρίαση δεν είναι νόμιμη, αν δεν έχει προσκληθεί καθόλου ή εγκαίρως, έστω και ένα μέλος, εκτός κι αν το μέλος αυτό είναι παρόν και δεν αντιλέγει για την πραγματοποίηση της συνεδρίασης. 2. Στις συνεδριάσεις του Δημοτικού Συμβουλίου προσκαλείται ο Δήμαρχος, αλλιώς η συνεδρίαση είναι άκυρη. Ο Πρόεδρος έχει το δικαίωμα να καλεί στη συνεδρίαση δημοτικούς υπαλλήλους, εκπροσώπους φορέων ή ιδιώτες, προκειμένου να συμβάλλουν με τις τοποθετήσεις τους στην καλύτερη διαμόρφωση της απόφασης. 3. Στις συνεδριάσεις του Δημοτικού Συμβουλίου, όταν συζητούνται θέματα που αφορούν αποκλειστικά Δημοτική Κοινότητα του Δήμου, προσκαλείται με τον ανωτέρω τρόπο και ο Πρόεδρος του Συμβουλίου ή ο Πρόεδρος της αντίστοιχης Δημοτικής Κοινότητας, ο οποίος, στην περίπτωση αυτή, μετέχει στη συζήτηση με δικαίωμα ψήφου. Η συνεδρίαση δεν είναι νόμιμη, αν δεν έχει προσκληθεί καθόλου ή εγκαίρως, ο Πρόεδρος του Συμβουλίου ή ο Πρόεδρος της αντίστοιχης Δημοτικής Κοινότητας, εκτός κι αν το μέλος αυτό είναι παρόν και δεν αντιλέγει για την πραγματοποίηση της συνεδρίασης. 4. Αν μετά την αποστολή της πρόσκλησης προκύψουν λόγοι ανωτέρας βίας για τους οποίους δεν μπορεί να πραγματοποιηθεί η συνεδρίαση, είναι δυνατόν ο Πρόεδρος να την αναβάλει ή ακόμα και να τη ματαιώσει, αναφέρoντας τους λόγους που το επιβάλουν. Σε περίπτωση αναβολής, η συνεδρίαση μπορεί να πραγματοποιηθεί με τα ίδια θέματα της ημερήσιας διάταξης μετά την άρση των λόγων αναβολής, και σε χρόνο όχι μεγαλύτερο των τριών (3) ημερών από την αρχική ορισθείσα ημερομηνία πραγματοποίησης της συνεδρίασης. Διαφορετικά η συνεδρίαση ματαιώνεται και εκδίδεται πρακτικό ματαίωσής της. 5. Σε κατεπείγουσες περιπτώσεις, με πρωτοβουλία του Προέδρου ή του Δημάρχου ή της Δημοτικής Επιτροπής ή του 1/3 τουλάχιστον του συνολικού αριθμού των μελών του Δημοτικού Συμβουλίου, η πρόσκληση μπορεί να γνωστοποιηθεί από τον Πρόεδρο του Δημοτικού Συμβουλίου ακόμα και την ημέρα της συνεδρίασης. Στην περίπτωση αυτή, στην πρόσκληση πρέπει να αναφέρεται ο λόγος για τον οποίο η συνεδρίαση έχει κατεπείγοντα χαρακτήρα. Το Δημοτικό Συμβούλιο, κατόπιν σχετικής συζήτησης, για το κατεπείγον ή μη της πρόσκλησης, αποφασίζει με την απόλυτη πλειοψηφία του συνόλου των μελών του ποια θέματα κρίνονται ως κατεπείγοντα, προκειμένου να συζητηθούν στη συνέχεια. 6. Εφόσον ανακύπτουν θέματα κατεπείγοντος χαρακτήρα, για τα οποία είναι αναγκαία η άμεση λήψη απόφασης και βάσιμα πιθανολογείται κίνδυνος εκ της αναβολής, είναι δυνατόν, ο Πρόεδρος να αποστείλει πρόσκληση στην οποία παρατίθεται ο λόγος για τον οποίο είναι αναγκαία η άμεση λήψη απόφασης. Στην πρόσκληση, αντί τόπου, αναφέρεται ότι η συνεδρίαση θα πραγματοποιηθεί δια περιφοράς και προσδιορίζεται η διαδικασία διεξαγωγής της (με ηλεκτρονικό ταχυδρομείο ή γραπτό μήνυμα κινητής τηλεφωνίας, τηλεφωνικώς, κ.λπ.), καθώς και το χρονικό διάστημα κατά το οποίο οι Σύμβουλοι μπορεί να αποστέλλουν τις απόψεις τους και την ψήφο τους επί της πρότασης που τίθεται σε ψηφοφορία. Για τη νομιμότητα της διά περιφοράς διαδικασίας είναι απαραίτητη η συμμετοχή τουλάχιστον των δύο τρίτων των μελών Δημοτικού Συμβουλίου. Οι αποφάσεις που λαμβάνονται κατά τη δια περιφοράς διαδικασία ανακοινώνονται από τον Πρόεδρο του Συμβουλίου στην πρώτη, μετά τη λήψη της απόφασης, τακτική συνεδρίαση. 7. Στην πρόσκληση σε τηλεδιάσκεψη, καθορίζεται το μέσο με το οποίο αυτή θα πραγματοποιηθεί. Στην περίπτωση μικτής συνεδρίασης ορίζεται επιπρόσθετα προθεσμία εντός της οποίας ο Πρόεδρος του Δημοτικού Συμβουλίου θα πρέπει να ενημερωθεί αναφορικά με τον τρόπο με τον οποίο επιθυμεί κάθε Σύμβουλος να συμμετέχει σε αυτή, με φυσική παρουσία ή με ηλεκτρονικά μέσα.
Πριν την έναρξη της συνεδρίασης, ο Γραμματέας του Δημοτικού Συμβουλίου εγγράφει τους υποψήφιους ομιλητές είτε αυτοί είναι ειδικοί αγορητές ανά θέμα που ορίζονται από τις παρατάξεις, με σχετική γραπτή δήλωση τους, είτε Δημοτικοί Σύμβουλοι που επιθυμούν να τοποθετηθούν ανά θέμα. Αν ο Πρόεδρος απουσιάζει ή κωλύεται, τον αναπληρώνει ο Αντιπρόεδρος. Αν απουσιάζει ή κωλύεται και ο Αντιπρόεδρος, τα καθήκοντα του Προέδρου ασκεί όποιος από τους παρόντες Συμβούλους του επιτυχόντος συνδυασμού έχει εκλεγεί με τις περισσότερες ψήφους και, σε περίπτωση ισοψηφίας, όποιος είναι γραμμένος πρώτος στην απόφαση του δικαστηρίου.
Το Δημοτικό Συμβούλιο συνεδριάζει νόμιμα, εφόσον έχει απαρτία. Η απαρτία λαμβάνεται στην αρχή της συνεδρίασης, με βάση τον αριθμό των Δημοτικών Συμβούλων που έχουν ορκισθεί και εγκατασταθεί. Το Δημοτικό Συμβούλιο έχει απαρτία όταν είναι παρόν το ήμισυ πλέον ενός του συνολικού αριθμού των μελών. Τυχόν δεκαδικός αριθμός μέχρι και ημίσεως της μονάδας δε λαμβάνεται υπόψη. Τα μέλη του Συμβουλίου που ήταν παρόντα κατά την έναρξη της συνεδρίασης (κατά την εκφώνηση των ονομάτων) και με την παρουσία τους υπήρξε απαρτία, ακόμα και εάν αποχωρήσουν, λογίζονται ως παρόντα, μέχρι το τέλος της συνεδρίασης, μόνο ως προς την ύπαρξη απαρτίας. Η απαρτία αυτή θεωρείται ότι συντρέχει για όλα τα θέματα που περιλαμβάνονται στην ημερήσια διάταξη της συνεδρίασης.
Το Δημοτικό Συμβούλιο λαμβάνει τις αποφάσεις του, είτε θετικές είτε αρνητικές, με την απόλυτη πλειοψηφία των παρόντων, αν δεν ορίζεται διαφορετικά με άλλη διάταξη. Για τη λήψη απόφασης που αφορά Δημοτική Κοινότητα στον αριθμό των ψήφων που απαιτούνται για τη λήψη της απόφασης αυτής προσμετράται και η ψήφος του Προέδρου Συμβουλίου ή του Προέδρου Δημοτικής Κοινότητας. Για τη λήψη διαφοροποιημένων μέτρων ανά Δημοτική Κοινότητα, η σχετική απόφαση του Δημοτικού Συμβουλίου είναι διακριτή ανά Δημοτική Κοινότητα. • Σε περίπτωση ισοψηφίας, εφόσον η ψηφοφορία είναι φανερή, επικρατεί η άποψη υπέρ της οποίας τάσσεται ο Πρόεδρος. • Οι αποφάσεις λαμβάνονται με φανερή ψηφοφορία για κάθε θέμα ξεχωριστά και γίνεται με ονομαστική κλήση κάθε Συμβούλου, ο οποίος δηλώνει ότι ψηφίζει υπέρ ή κατά της διαμορφωθείσας πρότασης. Μυστική ψηφοφορία διεξάγεται μόνο στις περιπτώσεις που προβλέπεται ρητά από τις διατάξεις, με τη χρήση ψηφοδελτίων.
Τρεις μέρες μετά τη συνεδρίαση του Δημοτικού Συμβουλίου, με ευθύνη του αρμόδιου υπαλλήλου σε συνεργασία με τον Πρόεδρο, σε ειδικό πίνακα του δημοτικού καταστήματος, που είναι προορισμένος για το σκοπό αυτό, τοιχοκολλάται πίνακας που περιλαμβάνει τα θέματα που συζητήθηκαν, τον αριθμό των αποφάσεων και περίληψη του περιεχομένου τους. Για την εν λόγω τοιχοκόλληση συντάσσεται αποδεικτικό ενώπιον δύο (2) μαρτύρων. Επιπλέον, όλες οι αποφάσεις του Δημοτικού Συμβουλίου δημοσιεύονται άμεσα στην ιστοσελίδα του δήμου, με ευθύνη του Προέδρου του Δημοτικού Συμβουλίου, σε συνεργασία με την αρμόδια υπηρεσία του Δήμου. Σε περίπτωση που ειδικές διατάξεις προβλέπουν διαφορετικό τρόπο δημοσίευσης αποφάσεων του Δημοτικού Συμβουλίου, ακολουθείται ο τρόπος αυτός. • Αποφάσεις Δημοτικού Συμβουλίου, όπως αυτές προβλέπονται από την παρ. 3 του άρθρου 76 του ν. 4727/2020 (Α’ 184), αναρτώνται υποχρεωτικά στο διαδικτυακό τόπο «Διαύγεια», με τις επιφυλάξεις και τις εξαιρέσεις που προβλέπονται στο ίδιο άρθρο, καθώς και στο άρθρο 79 του ίδιου νόμου. Οι αποφάσεις του Δημοτικού Συμβουλίου που εμπίπτουν στον υποχρεωτικό έλεγχο νομιμότητας, σύμφωνα με το άρθρο 225 του ν.3852/2010, αποστέλλονται υποχρεωτικά μέσα σε δεκαπέντε (15) ημέρες από τη συνεδρίαση του συμβουλίου, συνοδευόμενες από αντίγραφο του αποδεικτικού δημοσίευσης και από τα έγγραφα στοιχεία που είναι απαραίτητα για τον έλεγχο νομιμότητας. Αντίγραφο των αποφάσεων του Δημοτικού Συμβουλίου αποστέλλεται για ενημέρωση στους Προέδρους Συμβουλίων και στους Προέδρους Δημοτικών Κοινοτήτων.
Οι κανονιστικές αποφάσεις του άρθρου 79 του ν. 3463/2006 αποκτούν νόμιμη υπόσταση με την επιπλέον δημοσίευσή τους σε περίληψη σε μία (1) τουλάχιστον έντυπη, ημερήσια ή εβδομαδιαία τοπική εφημερίδα. Οι αποφάσεις αυτές παραμένουν συνεχώς εκτεθειμένες σε χώρο του δημοτικού καταστήματος που είναι προσιτός στο κοινό. Επιπλέον, το Δημοτικό Συμβούλιο λαμβάνει μέτρα για την όσο το δυνατόν ευρύτερη δημοσιοποίησή τους, μέσω των τοπικών μέσων μαζικής ενημέρωσης, εκδίδοντας ειδικούς οδηγούς ενημέρωσης των κατοίκων και των οικείων επαγγελματικών τάξεων και χρησιμοποιεί, για τον ίδιο σκοπό, οποιοδήποτε άλλο πρόσφορο μέσο.
Δημότες και κάτοικοι που έχουν ειδικό έννομο συμφέρον, μετά από αίτηση τους λαμβάνουν αντίγραφα συγκεκριμένων πρακτικών και αποφάσεων του Δημοτικού Συμβουλίου. Σε περίπτωση που είναι δυσχερής η έκδοση αντιγράφων, τίθενται τα παραπάνω στοιχεία σε πλήρη γνώση των αιτούντων για ενημέρωσή τους. • Το Δημοτικό Συμβούλιο συζητά υποχρεωτικά προτάσεις που κατατίθενται σ’ αυτό από τουλάχιστον είκοσι πέντε (25) άτομα για την επίλυση ζητημάτων αρμοδιότητας του Δημοτικού Συμβουλίου. Ο Δήμαρχος ενημερώνει τους ενδιαφερόμενους για τη σχετική απόφαση που ελήφθη. Επί αναφορών, ερωτήσεων και αιτήσεων αρμοδιότητας του Δημοτικού Συμβουλίου, που υποβάλλονται σε αυτό από δημότες και κατοίκους ατομικά ή συλλογικά, απαντά ο Πρόεδρος του Δημοτικού Συμβουλίου ή ο αρμόδιος Αντιδήμαρχος εντός προθεσμίας τριάντα (30) ημερών από την κατάθεσή τους. Το Δημοτικό Συμβούλιο εξασφαλίζει στους δημότες πλήρη πληροφόρηση για τα, κάθε είδους προβλήματα της περιφέρειάς του, καθώς και για τη δραστηριότητά του, αναφορικά με την αντιμετώπιση και λύση των προβλημάτων αυτών.
Χρόνος συνεδρίασης του Δημοτικού Συμβουλίου
Πρόσκληση για σύγκληση του Δημοτικού Συμβουλίου σε τακτική ή κατεπείγουσα συνεδρίαση
Δημοσίευση των αποφάσεων του Δημοτικού Συμβουλίου
Θεσμικά θέματα Οργάνωσης & Λειτουργίας των Δήμων